Henrik Qvortrup nåede lige akkurat at starte det nye mediemagasin 'Q&A' på Radio24syv, men fra den 25. august, når Se og Hør-sagen starter, vil han ikke længere være vært på programmet.

Det meddeler Radio24syv i en pressemeddelelse.

»Vi er meget glade for Hen­rik Qvortrup som vært, men det er bedst for pro­gram­met og for lyt­terne, at Hen­rik Qvortrup tager en time out mens det står på. Vi må for­vente, at rets­sa­gen vil fylde meget i efter­å­rets medi­e­de­bat, og Qvortrup er af ind­ly­sende grunde inha­bil til at behandle denne sag som vært i et kri­tisk medi­e­pro­gram. Nogle gange kan ele­fan­ten i rum­met blive så stor at den kom­mer til at fylde det hele, og det vur­de­rer vi er til­fæl­det her,« siger programchef Mads Brügger i pressemeddelelsen.

Han forklarer også, at man som udgangspunkt ser frem til at få Qvortrup tilbage i jobbet, når retssagen er slut.

»Men det afhæn­ger selv­føl­ge­lig også af rets­sa­gens udfald – her­un­der karak­te­ren af en even­tuel dom. Det vil vi tage ende­lig stil­ling til når dom­sto­len har talt,« tilføjer Mads Brügger.

Henrik Qvortrup selv bakker op om beslutningen.

»Det er en for­nuf­tig og ind­ly­sende rig­tig beslut­ning, som Radio24syvs ledelse har truf­fet. Rets­sa­gen om SE og HØR kom­mer til at fylde i efter­å­ret, og jeg kan natur­lig­vis ikke med tro­vær­dig­hed stille de højst påkræ­vede kri­ti­ske spørgs­mål om sagens medi­e­dæk­ning. Jeg ser frem til at gen­op­tage vært­s­ska­bet igen om nogle måne­der,« udtaler Henrik Qvortrup i pressemeddelelsen.

Radio24Syv vil senere på ugen meddele, hvem der overtager værtsposten på programmet, som dog stadig beholder sin anden vært, Mikkel Andersson.